b'\n_START_ARTICLE_\nLimba turc\xc4\x83\n_START_SECTION_\nClasificare\n_START_PARAGRAPH_\nAproximativ 40% din to\xc8\x9bi vorbitorii de limbi turcice sunt vorbitori nativi turci. Tr\xc4\x83s\xc4\x83turile caracteristice ale limbii turce, cum ar fi armonia vocalic\xc4\x83, aglutinarea \xc8\x99i absen\xc8\x9ba genului gramatical, sunt universale \xc3\xaen familia turcic\xc4\x83. Aceasta cuprinde \xc3\xaen jur de 30 de limbi vii vorbite \xc3\xaen Europa de Est, Asia Central\xc4\x83 \xc8\x99i Siberia._NEWLINE_Turca este o limb\xc4\x83 oguz\xc4\x83, un subgrup al familiei limbilor turcice. Turca este inteligibil\xc4\x83 cu alte limbi din acest subgrup, printre care azer\xc4\x83, turkmen\xc4\x83, qashqai \xc8\x99i g\xc4\x83g\xc4\x83uz\xc4\x83.\n_START_SECTION_\nDistribu\xc8\x9bie geografic\xc4\x83\n_START_PARAGRAPH_\nTurca este vorbit\xc4\x83 \xc3\xaen mod nativ de poporul turc din Turcia \xc8\x99i de diaspora turc\xc4\x83 \xc3\xaen alte aproape 30 de \xc8\x9b\xc4\x83ri. Limba turc\xc4\x83 este inteligibil\xc4\x83 cu azera \xc8\x99i alte limbi turcice. Minorit\xc4\x83\xc8\x9bi vorbitoare de turc\xc4\x83 exist\xc4\x83 \xc3\xaen \xc8\x9b\xc4\x83ri care anterior apar\xc8\x9bineau Imperiului Otoman, cum ar fi Irak, Bulgaria (4,58% din popula\xc8\x9bie), Cipru (2,02% din popula\xc8\x9bie), Grecia (\xc3\xaendeosebi Tracia), Macedonia, Rom\xc3\xa2nia (\xc3\xaendeosebi Dobrogea) \xc8\x99i Serbia. Aproximativ 1,4 milioane de turci locuiesc \xc3\xaen Germania, dar exist\xc4\x83 comunit\xc4\x83\xc8\x9bi vorbitoare de turc\xc4\x83 \xc8\x99i \xc3\xaen Statele Unite, Fran\xc8\x9ba, Olanda, Austria, Belgia, Elve\xc8\x9bia \xc8\x99i Marea Britanie. Datorit\xc4\x83 asimil\xc4\x83rii culturale a imigran\xc8\x9bilor turci \xc3\xaen \xc8\x9b\xc4\x83rile gazd\xc4\x83, nu to\xc8\x9bi imigran\xc8\x9bii etnici turci vorbesc limba cu fluen\xc8\x9b\xc4\x83 nativ\xc4\x83._NEWLINE_\xc3\x8en 2006, 84,54% din popula\xc8\x9bia Turciei avea ca limb\xc4\x83 matern\xc4\x83 turca.\n_START_SECTION_\nStatut oficial\n_START_PARAGRAPH_\nTurca este singura limb\xc4\x83 oficial\xc4\x83 a Turciei \xc8\x99i una din cele dou\xc4\x83 limbi oficiale ale Ciprului (al\xc4\x83turi de greac\xc4\x83). Turca are statut oficial \xc3\xaen 38 de localit\xc4\x83\xc8\x9bi din Kosovo \xc8\x99i dou\xc4\x83 localit\xc4\x83\xc8\x9bi din Macedonia (Centar \xc5\xbdupa \xc8\x99i Plasnica). \xc3\x8en Rom\xc3\xa2nia, limba turc\xc4\x83 este limb\xc4\x83 majoritar\xc4\x83 \xc3\xaen comuna Dobromir din jude\xc8\x9bul Constan\xc8\x9ba. \xc3\x8en c\xc3\xa2teva \xc8\x99coli din Dobrogea, turca este studiat\xc4\x83 ca limb\xc4\x83 facultativ\xc4\x83, \xc3\xaendeosebi de c\xc4\x83tre elevii de etnie turc\xc4\x83 \xc8\x99i t\xc4\x83tar\xc4\x83._NEWLINE_\xc3\x8en Turcia, organul de reglementare pentru turc\xc4\x83 este Asocia\xc8\x9bia Limbii Turce (T\xc3\xbcrk Dil Kurumu, abreviat TDK), fondat\xc4\x83 \xc3\xaen 1932 sub numele T\xc3\xbcrk Dili Tetkik Cemiyeti (Societatea pentru Cercetare \xc3\xaen Limba Turc\xc4\x83). Asocia\xc8\x9bia Limbii Turce a fost influen\xc8\x9bat\xc4\x83 de ideologia purismului lingvistic. Astfel, una din sarcinile sale principale a fost \xc3\xaenlocuirea \xc3\xaemprumuturilor de origine arab\xc4\x83 \xc8\x99i persan\xc4\x83 cu echivalente turce\xc8\x99ti sau turcice. Ca urmare, numeroase cuvinte turce\xc8\x99ti de origine str\xc4\x83in\xc4\x83 au fost interzise \xc3\xaen pres\xc4\x83 \xc8\x99i \xc3\xaen c\xc4\x83r\xc8\x9bi, noi cuvinte fiind introduse de asocia\xc8\x9bie pentru a le \xc3\xaenlocui pe acestea. Unele dintre ele au fost derivate din cuvinte turce\xc8\x99ti deja existente prin reguli morfologice turce, \xc3\xaen timp ce altele au fost simple reactualiz\xc4\x83ri ale cuvintelor din turca veche care nu au mai fost folosite de secole. Aceste schimb\xc4\x83ri, \xc3\xaempreun\xc4\x83 cu adoptarea noului alfabet turc \xc3\xaen 1928, au modelat limba turc\xc4\x83 vorbit\xc4\x83 ast\xc4\x83zi. TDK a devenit organ independent \xc3\xaen 1951, prin eliminarea cerin\xc8\x9bei ca acesta s\xc4\x83 fie prezidat de ministrul Educa\xc8\x9biei. Acest statut a continuat p\xc3\xa2n\xc4\x83 \xc3\xaen august 1983, c\xc3\xa2nd a fost din nou transformat \xc3\xaen organ guvernamental prin Constitu\xc8\x9bia din 1982 care a urmat loviturii militare de stat din 1980.\n_START_SECTION_\nDialecte\n_START_PARAGRAPH_\nTurca modern\xc4\x83 standard se bazeaz\xc4\x83 pe dialectul din Istanbul. \xc4\xb0stanbul T\xc3\xbcrk\xc3\xa7esi constituie modelul pentru turca scris\xc4\x83 \xc8\x99i vorbit\xc4\x83, a\xc8\x99a cum recomand\xc4\x83 Ziya G\xc3\xb6kalp, \xc3\x96mer Seyfettin \xc8\x99i al\xc8\x9bii._NEWLINE_Varia\xc8\x9biile dialectale persist\xc4\x83, \xc3\xaen ciuda influen\xc8\x9bei limbii standard folosit\xc4\x83 \xc3\xaen mass-media \xc8\x99i \xc3\xaen sistemul de educa\xc8\x9bie turc \xc3\xaenc\xc4\x83 din anii 1930. \xc3\x8en plan academic, cercet\xc4\x83torii turci se refer\xc4\x83 la dialectele turce\xc8\x99ti fie ca a\xc4\x9f\xc4\xb1z, fie ca \xc8\x99ive, duc\xc3\xa2nd la o ambiguitate cu conceptul lingvistic de accent, de vreme ce acesta este acoperit de cei doi termeni. Proiecte care studiaz\xc4\x83 dialectele turce\xc8\x99ti sunt derulate de mai multe universit\xc4\x83\xc8\x9bi, precum \xc8\x99i de un grup de lucru al Asocia\xc8\x9biei Limbii Turce. \xc3\x8en prezent se lucreaz\xc4\x83 la elaborarea \xc8\x99i publicarea unui atlas cuprinz\xc4\x83tor al dialectelor limbii turce._NEWLINE_Rumelice este vorbit de imigran\xc8\x9bii din Rumelia \xc8\x99i include dialectele distincte ale regiunilor Ludogorie, Dinler \xc8\x99i Adakale, care sunt influen\xc8\x9bate de a\xc8\x99a-zisul sprachbund balcanic. K\xc4\xb1br\xc4\xb1s T\xc3\xbcrk\xc3\xa7esi este numele pentru turca vorbit\xc4\x83 de turcii ciprio\xc8\x9bi. Edirne este dialectul vorbit \xc3\xaen regiunea Edirne. Ege este vorbit \xc3\xaen regiunea cuprins\xc4\x83 \xc3\xaentre Marea Egee \xc8\x99i Antalya. Iurucii nomazi din regiunea mediteranean\xc4\x83 a Turciei au, de asemenea, propriul dialect. Acest grup nu trebuie confundat cu nomazii iuruci din Macedonia, Grecia \xc8\x99i Turcia european\xc4\x83, care vorbesc turca g\xc4\x83g\xc4\x83uz\xc4\x83 balcanic\xc4\x83. G\xc3\xbcneydo\xc4\x9fu este vorbit \xc3\xaen sud-estul \xc8\x9b\xc4\x83rii, la est de Mersin. Do\xc4\x9fu, un dialect al regiunii Anatolia de Est, are un continuum dialectal. Meshe\xc8\x9bii care tr\xc4\x83iesc \xc3\xaen Kazahstan, Azerbaidjan, Rusia \xc8\x99i alte c\xc3\xa2teva \xc8\x9b\xc4\x83ri din Asia Central\xc4\x83, vorbesc, de asemenea, un dialect est-anatolian, provenind din regiunile Kars, Ardahan \xc8\x99i Artvin \xc8\x99i av\xc3\xa2nd similarit\xc4\x83\xc8\x9bi cu azera, limba statului Azerbaidjan. Regiunea Anatolia Central\xc4\x83 vorbe\xc8\x99te Orta Anadolu. Karadeniz, vorbit \xc3\xaen estul regiunii M\xc4\x83rii Negre \xc8\x99i reprezentat \xc3\xaen principal de dialectul din Trabzon, prezint\xc4\x83 influen\xc8\x9be de substrat din greac\xc4\x83 \xc3\xaen fonologie \xc8\x99i sintax\xc4\x83; este cunoscut \xc8\x99i ca dialectul Laz (a nu se confunda cu limba laz). Kastamonu este vorbit \xc3\xaen Kastamonu \xc8\x99i \xc3\xaen regiunile \xc3\xaenvecinate. Karamanl\xc4\xb1 T\xc3\xbcrk\xc3\xa7esi este vorbit \xc3\xaen Grecia, unde este numit Karamanlidika (\xce\x9a\xce\xb1\xcf\x81\xce\xb1\xce\xbc\xce\xb1\xce\xbd\xce\xbb\xce\xae\xce\xb4\xce\xb9\xce\xba\xce\xb1). Este limba standard pentru karamanli\xc8\x9bi.\n_START_SECTION_\nVocale\n_START_PARAGRAPH_\nVocalele limbii turce sunt, \xc3\xaen ordine alfabetic\xc4\x83, \xe2\x9f\xa8a\xe2\x9f\xa9, \xe2\x9f\xa8e\xe2\x9f\xa9, \xe2\x9f\xa8\xc4\xb1\xe2\x9f\xa9, \xe2\x9f\xa8i\xe2\x9f\xa9, \xe2\x9f\xa8o\xe2\x9f\xa9, \xe2\x9f\xa8\xc3\xb6\xe2\x9f\xa9, \xe2\x9f\xa8u\xe2\x9f\xa9 \xc8\x99i \xe2\x9f\xa8\xc3\xbc\xe2\x9f\xa9. Sistemul vocalic turc poate fi considerat unul tridimensional, \xc3\xaen care vocalele sunt caracterizate de modul \xc8\x99i locul de articulare, cu accent pe trei aspecte: pozi\xc8\x9bia limbii \xc3\xaen timpul articul\xc4\x83rii, rotunjime \xc8\x99i \xc3\xaen\xc4\x83l\xc8\x9bime._NEWLINE_Singurii diftongi din limba turc\xc4\x83 se g\xc4\x83sesc \xc3\xaen cuvintele \xc3\xaemprumutate \xc8\x99i pot fi clasifica\xc8\x9bi ca diftongi descenden\xc8\x9bi alc\xc4\x83tui\xc8\x9bi din sunetul /j/ \xc8\x99i o vocal\xc4\x83.'